钦定古今图书集成/明伦汇编/闺媛典/第027卷 > 皇清 > 石信古妻汪氏
## 钦定古今图书集成/明伦汇编/闺媛典/第027卷 > 皇清 > 石信古妻汪氏

按《宿松县志》：“汪氏，鸿胪序班震涛女，绍兴司马汪应岳女孙也。性端慧，不苟嚬笑，通《女诫》《孝经》诸书，闺中称为女士。及笄，适苍桐令石尚贞子信古，事夫以敬，持己以庄。信古为邑增生，有声。汪儆鸡赠佩，称内助焉。初，信古随父之任，姑潘氏居家，汪温凊问视，无间寒暑。翁寻以入觐，过里病亡，宦橐垂垂，不克营葬，汪” 脱簪珥助之，事姑愈谨。潘年老齿脱，每食必亲哺之。潘临终拊汪背曰：“愿汝妇亦如此。” 汪治家勤毖，自奉极俭，而主馈必丰。御众宽，育子恩慈而教严。年八十一日呼子姓前曰：“吾去矣，善事汝翁。” 端坐而逝。膝下凡三子九孙。